મેડીકલ ડમ્પીંગની સમસ્યા વિશ્વના દેશોને સતાવે છે તેના કરતાં ભારતને વધારે પ્રમાણમાં પરેશાન કરે છે. હમણાં જ બ્રિટનના સીરિંજ પમ્પનો વિવાદ ચાલી રહ્યો છે જેમાં કહેવાય છે કે બ્રિટનમાં અસંખ્ય મોત થતાં હોસ્પિટલોએ આ પમ્પ રદ કર્યા પછી તે ભારત, નેપાળ અને સાઉથ આફ્રિકા જેવા દેશોને દાનમાં આપ્યા છે. સવાલ એ છે કે બ્રિટનમાં જે ઝેર છે તે ભારતની દવા બને છે. મેડીકલના મામલામાં ભારત ખતરનાક મોડ પર ઉભું છે. એક અનુમાન છે કે ભારત હેલ્થકેરની તેની જરૂરિયાત સંતોષવા માટે 75 ટકા સામાન આયાત કરે છે. મેડીકલ ડમ્પીંગ રોકવા માટે આપણી પાસે કોઇ પુખ્તા કાનૂન નથી. સરકારની કોઇ નિશ્ચિત નીતિ પણ નથી. એક રિપોર્ટ પ્રમાણે વિકાસશીલ દેશો પાસે જે મેડીકલ ઉપકરણો ઉપલબ્ધ છે તેમાંથી 80 ટકા દાનમાં મળેલા છે જે પૈકી 40 ટકા મશીનો કામ કરતા નથી. ડબલ્યુએચઓના રિપોર્ટમાં એક બાબત સામે આવી છે કે વિકાસશીલ દેશોમાં દસમાંથી એક દવા ખરાબ છે અથવા તો નકલી છે. એક મેડીકલ વૈજ્ઞાનિક એ.કે.અરૂણ કહે છે કે મેડીકલ ડોનેશન માટે ભારત પાસે કોઇ સ્પષ્ટ નિતી કે દિશા નથી. આપત્તિના સમયે અન્ય દેશોમાંથી ભારતને દૂષિત મેડીસિન અને હલકી ગુણવત્તાના સાધનો ગિફ્ટમા મળે છે પરંતુ તે સ્વાસ્થ્ય સાથે ભયાનક ચેડાં સમાન છે.